**Zoznam často kladených otázok**

k výzve s kódom OPLZ-PO8-2021-1

**Miestna občianska poriadková služba**

**Aktualizácia od otázky č. 48**

1. **Obci končí zmluva o NFP k 30.6.2021. Je potrebné s členmi MOPS ukončiť pracovný pomer alebo sa môže pokračovať, keď sa uchádzame o nový NFP na základe tejto výzvy?**

Áno, je možné s aktuálnymi MOPS pokračovať ďalej. Ich mzdu bude finančne znášať obec až do refundácie mzdových výdavkov MOPS. Spätnú refundáciu výdavkov max. od 1.6.2021 si môže obec uplatniť po podpise zmluvy o NFP.

1. **Ak členom MOPS končí pracovný pomer 30.6.2021 a obec nemá na financovanie mzdy považuje sa to za ukončenie aktivít projektu (aj vo väzbe na podmienku č. 11 výzvy o neukončení fyzickej realizácie všetkých hlavných aktivít projektu) a nemôžeme podať novú žiadosť alebo ako tomu mám rozumieť?**

Podmienka č. 11 znamená, že nemôžete predložiť ŽoNFP, v ktorej by ste si iba chceli uplatniť refundáciu výdavkov na MOPS z minulosti, pričom by ste nechceli v rámci predkladaného nového projektu už pokračovať v realizácii MOPS.

1. **Momentálne máme 12 MOPS. Môžeme mať aj v novej výzve 12 MOPS pracovníkov?**

V prílohe č. 4 výzvy je zadefinovaná podmienka, že „Počet zamestnancov MOPS (v prepočte na plný pracovný úväzok) v novom projekte nesmie presiahnuť počet zamestnancov MOPS zazmluvnený v poslednom projekte“.

**Príklad**: Žiadateľ mal v predchádzajúcom projekte cieľovú hodnotu merateľného ukazovateľa P0885 – Počet zamestnancov poskytujúcich asistenčné služby 6 osôb. V novom projekte môže preto žiadať max. 6 osôb v prepočte na plný pracovný úväzok, čo môže byť 6 osôb na plný pracovnú úväzok alebo 12 osôb na polovičný pracovný úväzok, alebo kombinácia, ktorou žiadateľ dosiahne max. 6 osôb v prepočte na plný pracovný úväzok napr. 4 osoby na plný pracovný úväzok + 4 osoby na polovičný pracovný úväzok.

1. **Momentálne máme 8 členov MOPS. Končíme 30.6., od 1.7. budeme žiadať rovnaký počet, ale zo súčasných chceme len napr. piatich, ďalší traja budú noví. Môžeme vypísať výberové konanie už pred schválením nového projektu?**

Áno, samozrejme.

1. **U nás skončili MOPS minulý rok 30.11.2020. Keby sme chceli pokračovať v činnosti MOPS napr. od augusta 2021 a zmluva bude s obcou podpísaná vo februári 2022, tak obec musí z vlastných zdrojov platiť mzdu do 02/2022?**

Áno, pričom na základe spätnej oprávnenosti výdavkov budú obci po schválení ŽoNFP výdavky na základe podanej a schválenej žiadosti o platbu refundované, v tomto prípade od 08/2021.

1. **Ak má obec zdroje len na určité obdobie prefinancovania MOPS a skončí napr. v 12/2021, refundujú sa obci vynaložené zdroje spätne, aj keď nový projekt začne iba po podpise zmluvy?**

Áno, spätne bude preplatené obdobie od 1.6.2021 do 12/2021.

1. **Projekt končíme k 30.6.2021 a chceme kontinuálne pokračovať od 1.7.2021. Nie je problém, ak predchádzajúci projekt nie je ešte ukončený, tzn. nie je podaná záverečná ŽoP, môžeme podať žiadosť o NFP už teraz v prvom kole?**

Áno, nová žiadosť o NFP môže byť predložená. Podstatné je, že v rámci ešte finančne neukončeného projektu sú ukončené hlavné aktivity MOPS a nedôjde k duplicite vykonávania činností MOPS.

1. **Ak MOPS bude pokračovať dodatkom od 01.07.2021 (zmluva mu končí 30.06.2021), tak tých 15 mesiacov trvania projektu sa počíta po podpise zmluvy o NFP alebo sa do 15 mesiacov započítava aj toto obdobie od dodatku 01.07.2021?**

Do dĺžky trvania projektu sa počíta celá dĺžka vykonávania činnosti MOPS, vo vašom prípade od podpísania dodatku 1.7.2021, napriek tomu, že sa bude zmluva o NFP podpisovať neskôr napr. v januári 2022 a výdavky budú spätne refundované.

1. **Končíme MOPS s 8 členmi, 1 odchádza do starobného dôchodku a 1 si našiel iné zamestnanie, mohli by sme teraz od 01.07. ponechať tých 6 a napr. o 2-3 mesiace doplniť členov do plných 8?**

Áno je to možné. Odporúčame z pohľadu maximalizovania efektívnosti a účelnosti projektu aby si žiadateľ nastavil rozpočet na maximálny počet členov MOPS, t.j. 8 na obdobie od 1.7.2021 na 15 mesiacov. Suma za mzdy, ktoré nebude žiadateľ čerpať na 2 MOPS počas obdobia 2-3 mesiace vytvorí finančnú rezervu pre možnosť predĺženia projektu na dočerpanie nevyčerpaných prostriedkov.

1. **Modelová situácia: Od 1.7.2021 by pokračovali 3 členovia MOPS (mali sme 4-och, jeden chce ukončiť z rodinných dôvodov prac. zmluvu k 30.6.2021, kedy nám končí projekt) a jedného by sme zamestnali od 1.2.2022 do 30.4.2023. Je to možné? Uvedení traja pokračujúci by od 1.7.2021 končili k 30.9.2022.**

V rámci podmienky maximálnej 15 mesačnej dĺžky projektu bude aj ten jeden MOPS (prijatý napr. 1.2.2022) môcť byť zamestnaný iba do 30.9.2022.

1. **Môže pracovať iba 1 MOPS, ak má druhý napr. dovolenku alebo musia byť vždy dvaja na jednej smene?**

Podmienkou v zmysle prílohy č. 4 výzvy je minimálny počet členov MOPS zamestnaných na plný pracovný úväzok - dva. To však neznamená, že reálne v čase musia obaja členovia MOPS vždy vykonávať činnosti MOPS súčasne. Môže sa samozrejme stať situácia, že na základe dovolenky alebo práceneschopnosti bude v teréne z dvoch iba jeden člen hliadky MOPS, ale oprávnené sú výdavky na oboch, pretože podmienka zamestnania minimálne dvoch MOPS je splnená.

1. **Zo starého projektu financujeme 8 MOPS. Chceme pokračovať s MOPS od 1.7.2021. Z finančných dôvodov si však nevieme dovoliť financovať všetkých MOPS do avizovaného termínu podpisu zmluvy vo februári 2022. Môžeme si znížiť počet členov MOPS?**

Áno, môžete si znížiť počet členov na min. 2 členov MOPS na polovičný úväzok, čím budú výdavky obce na udržanie služby minimálne pri zachovaní oprávnenosti výdavkov. Následne napr. po podpise zmluvy obsadíte zvyšný počet miest MOPS a budete mať 8 členov na plný úväzok.

Odporúčame z pohľadu maximalizovania efektívnosti a účelnosti projektu aby si žiadateľ nastavil rozpočet na maximálny počet členov MOPS, t.j. 8 na obdobie od 1.7. na 15 mesiacov. Suma za mzdy, ktoré nebude žiadateľ čerpať na neobsadené miesta MOPS počas obdobia od 1.7. do obsadenia pozícii MOPS vytvorí finančnú rezervu pre možnosť predĺženia projektu na dočerpanie nevyčerpaných prostriedkov.

1. **Členovia MOPS musia byť len z MRK?**

Nie, napriek cieľu výzvy „Zvýšenie zamestnanosti a zamestnateľnosti ľudí žijúcich v prostredí MRK ...“ je na rozhodnutí obce, či zamestná aj niekoho iného ako príslušníka MRK. V rámci povinného merateľného ukazovateľa P0886, na ktorého sa vzťahuje prípadný sankčný mechanizmus pri nedodržaní plánovanej cieľovej hodnoty sa bude vykazovať iba počet MRK-MOPS. Cieľová hodnota MU P0886 nesmie však byť nulová.

V rámci sledovaného údaja v zmysle prílohy č. 5 výzvy budú sledovaní aj prípadní nie MRK-MOPS.

1. **Vzhľadom na skutočnosť, že všetky výdavky bude hradiť samospráva z vlastného rozpočtu až do účinnosti Zmluvy o NFP, chcel by som sa opýtať, či budú všetky ŽoNFP schválené (samozrejme ak splnia požiadavky výzvy) alebo do toho ide samospráva na vlastné riziko?**

Ak ŽoNFP splní všetky podmienky poskytnutia príspevku, bude schválená. Alokácia výzvy je dostatočná a vypočítaná na pokrytie výdavkov všetkých oprávnených žiadateľov/obcí na obdobie max. 15 mesiacov trvania projektov.

1. **Ak obec po skončení projektu (31.5.) momentálne nepokračuje s MOPS-kármi, môže sa zapojiť do tejto výzvy?**

Áno, ak obec ukončila/ukončí pracovné zmluvy v rámci existujúceho projektu, môže predložiť ŽoNFP na financovanie MOPS až po schválení nového projektu alebo aj napr. od 09/2021.

1. **Obec nemá uzavretú zmluvu v rámci výzvy s kódom OPLZ-PO5-2017-1 ani výzvy OPLZ-PO5-2018-1 avšak služby MOPS zriadila a prevádzkuje z vlastných rozpočtových zdrojov z dôvodu narastajúcich problémov s MRK v obci a ich stúpajúcim počtom. Môže obec podať žiadosť v rámci predmetnej výzvy?**

Na základe podmienky výzvy vyplývajúcej z limitovanej finančnej alokácie novej prioritnej osi č. 8 OP ĽZ a jej zamerania na zachovanie zamestnanosti, je vo výzve definovaná predmetná podmienka, ktorá žiaľ v tejto výzve neumožňuje takým obciam ako je aj obec sa zapojiť do vyhlásenej výzvy.

1. **Je oprávneným žiadateľom aj obec, ktorá nemá uzatvorenú zmluvu na poskytovanie poriadkovej služby, ale zároveň vie deklarovať minimálny počet 80 príslušníkov MRK?**

Obec musela mať alebo má schválenú zmluvu v rámci predchádzajúcich výziev OPLZ-PO5-2017-1 ani výzvy OPLZ-PO5-2018-1. Ak sa nezapojila do uvedených výziev, tak je v tejto výzve neoprávnená bez ohľadu na počet MRK.

1. **Plánujeme pokračovať so súčasným zložením MOPS. S tými, ktorí budú pokračovať kontinuálne je potrebné uzatvoriť nové pracovné zmluvy alebo postačuje urobiť dodatky k existujúcim PZ? Dvaja členovia MOPS budú noví. Na tých je nutné urobiť výberové konanie?**

Áno, bude postačovať, ak budú pri zamestnancoch, ktorí pokračujú na pozícii člena MOPS k existujúcej pracovnej zmluve uzatvorené dodatky (môžete sa v nich odvolať na aktuálne zverejnenú výzvu). Pri dodatkoch ale pozor na Zákonník práce z hľadiska toho koľkokrát môžu byť urobené dodatky k PZ o predĺžení pracovných pomerov. Týka sa to asi najmä zamestnancov MOPS z výzvy OPLZ-PO5-2017-1.

Nové výberové konania v tomto prípade nemusia byť uskutočnené.

Výber nových zamestnancov obce vykonajú v zmysle svojich interných predpisov a v súlade s relevantnými zásadami platnými pre verejnú správu.

1. **Ak sme so zamestnancami zamestnanými na doterajšom projekte MOPS ukončili pracovný pomer ku koncu projektu, t. j. k 31.05.2021 a odhlásili ich zo sociálnej a zdravotnej poisťovne, teda nepokračujú v pracovnoprávnom vzťahu s našou obcou, je možné tieto osoby znovu zamestnať, povedzme od zajtra a budú aj tieto mzdové náklady oprávneným výdavkom spätne, alebo budú mzdové výdavky oprávnené na spätnú refundáciu iba v prípade, ak by sme s týmito zamestnancami neukončili pracovný pomer?**

Na spätnú oprávnenosť výdavkov nemá vplyv to, že ste zamestnancov odhlásili z poisťovní a teraz ich plánujete opäť zamestnať. Výdavky budú oprávnené.

Dôležité je, aby ste v zmysle podmienok výzvy opäť splnili všetky podmienky oprávnenosti zamestnancov, ktorých budete do pozícií členov MOPS prijímať, samozrejme vrátane absolvovania výberového konania pri nových zamestnancoch. To znamená, že pri osobách, ktoré idete opäť prijať do pracovného pomeru a už raz absolvovali výberové konanie a stále spĺňajú minimálne požiadavky stanovené v prílohe č. 4, nemusíte opäť robiť výberové konanie.

1. **Je potrebné urobiť pre aktuálnych zamestnancov MOPS dodatky k pracovnej náplni doplnením činností „zeleného aspektu“? Kto bude školiť účastníkov k zeleným činnostiam?**

Áno, v zmysle podmienky č. 10 výzvy je definovaná povinná súčasť aktivít MOPS a to činnosti „zeleného aspektu“, z ktorých minimálne jedna musí byť vykonávaná v rámci aktivít MOPS. Pre existujúcich zamestnancov je potrebné urobiť dodatok k pracovnej zmluve, kde bude v prípade, ak takéto činnosti doteraz nemali zadefinované, táto oblasť aktuálne doplnená do ich pracovnej náplne. Školenia členov MOPS v oblasti činností „zeleného aspektu“ sú vysoko odporúčané. Ich zaobstaranie je v kompetencii žiadateľa. V podmienke č. 10 sú v poznámke pod čiarou niektoré odkazy na poskytované vzdelávacie aktivity alebo printové materiály venujúce sa environmentálnej problematike.

1. **Obec ukončila projekt 31.5., kedy ešte nebola zverejnená výzva. Vyhotovila dodatky k PZ od 1.6.2021. Teraz ďalším dodatkom zahrnie do činností „zelený aspekt“ so spätnou platnosťou od 1.6.?**

Áno, pre spätnú oprávnenosť výdavkov od 1.6.2021 je nevyhnutné, aby bolo do pracovnej náplne resp. PZ zakomponované od 1.6.2021 vykonávanie činností zeleného aspektu min. prostredníctvom jednej aktivity, ktorú je potrebné vybrať zo zoznamu príkladov aktivít definovaného v podmienke č. 10 výzvy (str. 14 výzvy).

1. **Ak už máme v pracovných zmluvách a v náplniach práce ten spomínaný zelený aspekt, ochranu životného prostredia a pod., nemusíme uzatvárať dodatky kvôli zelenému aspektu?**

Nie, podmienku už tým pádom plníte.

1. **Dobrý deň. Bude aj po novom platiť, že ak priamo neodpracuje člen MOPS min. 15 dní do mesiaca, tak nie sú oprávnené personálne výdavky za túto osobu na celý mesiac?**

Nie, táto podmienka v rámci spôsobu reálneho vykazovania výdavkov, ktorý sa v tejto výzve uplatňuje namiesto štandardnej stupnice, už neexistuje. Z rozpočtovej položky mzdy bude možné preplácať aj dovolenky, PNky, P pre MOPS.

1. **Zálohové platby sa budú môcť čerpať až po podpise Zmluvy o NFP?**

Áno

1. **Mzdy nám robí externá firma, môžeme uhradiť faktúru z paušálnych výdavkov? Je možné financovať externé riadenie projektu (vypracovanie ŽoNF, monitorovacie správy a pod.) z paušálnych výdavkov?**

Áno, faktúra za externé riadenie je platená z paušálu, ako aj externé riadenie projektu.

1. **Keď je na výplatnej páske aj výdavok za stravné, budeme si ho tiež môcť preplatiť z položky mzdy?**

Položka stravné je oprávnená v rámci paušálnych výdavkov.

1. **Ako vypracovať rozpočet vo väzbe na rozdielne sadzby minimálnej zmluvy vzhľadom na potenciálne zvýšenie na roky 2022 a 2023 zadefinované v prílohe č. 4 výzvy.**

Rozpočet má iba dve výdavkové skupiny. Skupinu 521 (Mzdové výdavky) je potrebné zadefinovať ako jednu položku v rámci podrobného popisu ktorej uvediete prepočet na počty mesiacov v tom ktorom roku, kedy plánujete zamestnať MOPS počítajúc s konkrétnou sumou minimálnej zmluvy určenej v prílohe č. 4 na roky 2021, 2022 a 2023. V prípade, že sa nebude minimálna mzda zvyšovať, budú oprávnené výdavky iba vo výške aká bude platná pre roky 2022 a 2023. Mernú jednotku si v rámci skupiny 521 uvediete – *Projekt*, Jednotkovú cenu – *sumu vypočítanú na mzdy MOPS na všetky roky* a počet jednotiek uvediete *1*.

1. **V rámci predkladanej dokumentácie bude potrebné splniť aj podmienku č. 7. Podmienka finančnej spôsobilosti spolufinancovania projektu preložením výpisu z uznesenia zastupiteľstva. Uznesenie má obsahovať presnú finančnú sumu predstavujúcu 5% spolufinancovanie?**

Do uznesenia nie je potrebné dávať presnú sumu spolufinancovania.

Postačuje znenie uznesenia v zmysle podmienky č. 7: úradne overená kópia uznesenia zastupiteľstva, resp. výpis z uznesenia zastupiteľstva s nasledovným minimálnym obsahom:

* kód výzvy
* názov projektu
* súhlas zastupiteľstva s predložením ŽoNFP na SO
* súhlas zastupiteľstva so zabezpečením povinného spolufinancovania projektu t.j. min. 5% z celkových oprávnených výdavkov

1. **Ak sme mali v predchádzajúcom projekte realizovanom v zmysle výzvy OPLZ-P05-2018-1 zamestnaných 12 členov MOPS, môžeme teraz zamestnať v rámci novej vyhlásenej výzvy nižší počet 10? Pri vypĺňaní rozpočtu sú oprávnené výdavky pre všetkých členov MOPS v počte 10 (t.j. 9 členovia z MRK a 1 člen nebude osoba MRK)?**

Podmienky k počtom členov MOPS sú uvedené v prílohe č. 4 výzvy. Áno, môžete mať v novom projekte zamestnaných 10 MOPS, ak stále spĺňate tam uvedené limity (predpokladám, že sa však počty MRK zásadnejšie nezmenili).

Nie je však možné zamestnať viac MOPS ako v predchádzajúcom projekte, vo Vašom prípade 12.

Ak by ste chceli zamestnať 10 osôb na pozícii členov MOPS, môžete samozrejme zamestnať aj osoby mimo MRK. Na výdavky nemá žiaden vplyv , či je alebo nie je osoba z MRK.

1. **Je v rámci Žiadosti o NFP povinný žiadateľ predložiť aj prieskum trhu ako jej povinnú prílohu? Je v rámci Žiadosti o NFP povinný žiadateľ vyplniť aj časť 12 Žiadosti o NFP?**

V rámci výzvy s kódom OPĽZ-PO8-2021-1 je aplikované zjednodušené vykazovania výdavkov na krytie ostatných oprávnených výdavkov projektu okrem mzdových výdavkov (ekonomická klasifikácia skupina 903 - Paušálna sadzba na ostatné výdavky projektu). V rámci predkladanej ŽoNFP nie je nevyhnutné pre posúdenie oprávnenosti výdavkov predkladať predmetnú prílohu, resp. vyplniť časť 12 Žiadosti o NFP. Predloženie uvedenej prílohy a spracovanie príslušnej časti Žiadosti o NFP je na rozhodnutí konkrétnej obce v závislosti, či obec bude/nebude realizovať verejné obstarávanie na ostatné výdavky projektu.Taktiež z pohľadu implementácie projektu predloženie predmetnej prílohy nie je nevyhnutné pre posúdenie oprávnenosti výdavkov v rámci skupiny výdavkov 903. Upozorňujeme zároveň, že žiadateľ/prijímateľ nie je zbavený povinnosti dodržiavať podmienky/pravidlá vyplývajúce z platnej legislatívy.

1. **V rámci výzvy sa uplatňuje zjednodušené vykazovanie výdavkov prostredníctvom 20 % paušálnej sadzby. Čo všetko je oprávnené v rámci tohto paušálu?**

**Je potrebné paušálnu sadzbu vydokladovať konkrétnymi dokladmi/faktúrami?**

**Z paušálnych výdavkov sa môže vyplatiť mesačne aj napr. odmena za administratívne úkony?**

Za oprávnené výdavky v rámci projektu sú považované všetky výdavky, ktoré spĺňajú všeobecné podmienky oprávnenosti, musia súvisieť s realizáciou projektu a spĺňať zásadu hospodárnosti, efektívnosti, účelnosti a účinnosti.

**Priame mzdové výdavky** sú iba **výdavky na mzdy pracovníkov** „**miestnej občianskej poriadkovej služby“** (mzda na pracovné miesto pracovníka MOPS pri plnom a pri polovičnom úväzku je stanovená v prílohe č. 4 výzvy).

Všetky výdavky, ktoré nespĺňajú podmienku zaradenia do kategórie priamych mzdových výdavkov budú zaradené do kategórie „**ostatné výdavky**“ a hradené z paušálu, ktorý zodpovedá výške 20 % z priamych mzdových nákladov zamestnancov prijímateľa. Výdavky v rámci paušálu sa nedokladujú na SO, je však potrebné aby prijímateľ vedel deklarovať v rámci prípadných následných kontrol, že výdavky boli vynaložené v súvislosti s aktivitami projektu v zmysle vyššie uvedených pravidiel a v súlade s platnou legislatívou.

Z paušálnych výdavkov sa môže vyplatiť aj odmena za administráciu projektu (pravidelná alebo jednorázová, ako sa obec rozhodne)

Za **ostatné náklady** projektu môžu byť považované **výdavky bezprostredne súvisiace s realizáciou projektu**, a to najmä výdavky na:

* stravné (napr. stravné poukážky pre člena MOPS),
* príprava a zaškolenie MOPS (napr. Práva a povinnosti člena MOPS, Základy trestného práva, Trestný zákon, Trestný poriadok, Zákon o priestupkoch, Cestný zákon) s tým, že výzva nestanovuje hodinovú sadzbu pre školiteľa, za predpokladu, že výdavok z paušálu sa použije v súlade s vyššie uvedenými zásadami oprávnenosti výdavkov,
* pracovné pomôcky (napr. preukaz člena MOPS, reflexná vesta a reflexné prvky, baterka, zastavovací terč pre zabezpečenie prechodu vozovky),
* pracovný odev (napr. nohavice, sveter, tričko, bunda, topánky, čiapka, opasok, rukavice),
* spotrebný tovar a prevádzkový materiál (papier, písacie potreby, čistiace prostriedky a pod.),
* cestovné náhrady,
* telekomunikačné a poštovné poplatky,
* publicitou a informovanosť (napr. informačné materiály a letáky),
* riadenie projektu (napr. projektové a finančné, interné alebo externé),
* príplatky (napr. za riadenie členov MOPS – koordinácia, iné v zmysle Zákonníka práce).

1. **Miestnu občiansku poriadkovú službu môže vykonávať aj občan, ktorý nie je z MRK? Môže ním byť napr. aj dôchodca? Je podmienkou aby bola osoba, ktorú zamestnáme evidovaná na ÚPSVaR?**

Podmienku príslušnosti k MRK, ani to, že ňou musí byť osoba nezamestnaná výzva nestanovuje.

Prijímateľ sa rozhodne koho, za splnenia podmienok uvedených vo výzve zamestná na vykonávanie MOPS. Prioritou musí byť zamestnanie osoby, ktorá bude mať všetky osobnostné a iné predpoklady na vykonávanie tejto zodpovednej aktivity v miestnej rómskej lokalite. Po posúdení prijímateľa môže MOPS vykonávať aj dôchodca, z hľadiska veku je stanovená iba dolná veková hranica 18 rokov.

1. **Uzávierka 1. kola je 26.07.2021 – ide o krátky čas, hlavne z dôvodu zvolania zastupiteľstva, ktoré má schváliť podanie ŽoNFP.**

V prípade, že sa zastupiteľstvo nebude môcť stretnúť do času predloženia žiadosti o NFP a napriek tomu obec predloží žiadosť o NFP, bude obec v rámci administratívneho overenia ŽoNFP prostredníctvom výzvy na doplnenie požiadaná o doplnenie chýbajúcich údajov/príloh. V takomto prípade bude SO akceptovať uznesenia zastupiteľstva aj s dátumom po uzávierke 1. kola pri dodržaní podmienok stanovených vo výzve na doplnenie.

1. **Z čoho máme vychádzať pri stanovení osobohodín pri projektovom, finančnom manažérovi a aj pri manažérovi na informovanie a komunikáciu?**

Je potrebné rešpektovať interné postupy a mzdovú politiku obce. Výzva žiadne osobohodiny na projektové pozície hradené z paušálu nestanovuje.

1. **Do akých podrobností musí byť v ŽoNFP popísané súlad projektu s princípmi 3D?**

Žiadateľ v zmysle prílohy č. 6 výzvy „*Podmienky súladu projektu s princípmi desegregácie, degetoizácie a destigmatizácie v prípade miestnej občianskej poriadkovej služby*“ je povinný popísať v ŽoNFP, v časti 7 súlad aktivít projektu s princípmi destigmatizácie, degetoizácie a desegregácie a to prostredníctvom konkrétneho popisu ako bude zabezpečené poskytovanie sociálnych a asistenčných služieb v oblastiach s prítomnosťou MRK prostredníctvom činností miestnej občianskej poriadkovej služby, ako činnosť MOPS môže prispieť k desegregácii, degetoizácii a destigmatizácii obyvateľov MRK a aké opatrenia plánuje žiadateľ prijať na udržanie výsledkov projektu po jeho ukončení.

1. **Pri vypĺňaní ŽoNFP v ITMS2014+ je potrebné v rámci harmonogramu zadať aj podporné aktivity?**

Nie. Vzhľadom na to, že vo vzorovom formulári ŽoNFP je pri podporných aktivitách uvedené „*Žiadateľ nevypĺňa. Podporné aktivity sú súčasťou hlavnej aktivity projektu a žiadateľ uvedie túto skutočnosť v príslušnej časti ŽONFP (v časti 7.2 formulára ŽoNFP).*“, je potrebné v časti 7.2 popísať podporné aktivity. Zároveň riadenie projektu sa popisuje samostatne v časti 7.4 ŽoNFP.

1. **Ako je to s podmienkou bezúhonnosti vo vzťahu k členom MOPS? Treba výpis či odpis. Bude SO overovať či vybraní členovia MOPS spĺňajú podmienky stanovené vo výzve?**

V zmysle prílohy č. 4 výzvy:

Zamestnanec nesmie byť právoplatne odsúdený za:

• trestný čin podľa „1. hlavy Trestné činy proti životu a zdraviu“ Trestného zákona č.300/2005 Z. z. a

• akýkoľvek zločin v zmysle Trestného zákona č.300/2005 Z. z.

Prijímateľ je povinný uskutočniť výberové konanie v súlade s príslušnou legislatívou a s dodržaním zadefinovaných podmienok. Predkladanie resp. nepredkladanie relevantnej dokumentácie k výberovým konaniam na SO MV SR nezbavuje prijímateľa povinnosti túto dokumentáciu uchovávať a poskytovať v prípade vyžiadania zo strany kontrolných orgánov.

1. **Rád by som sa informoval s akým termínom začatia projektu môžeme rátať, keď sa zapojíme do prvého kola hodnotenia. Pretože od toho sa odvíja aj výpočet nákladov na mzdy, keďže na ďalší rok by za zvyšovala minimálna mzda. Ako je potrebné nastaviť rozpočet projektu s ohľadom predpokladané výdavky spojené so zvýšením minimálnej mzdy a ako to následne popísať v komentári?**

Zatiaľ pracujeme iba s odhadom a informáciami z CKO, že predkladanie ŽoNFP bude cez ITMS2014+ možné až koncom júla/začiatkom augusta. Následne bude prebiehať administratívna kontrola predložených ŽoNFP (očakávame veľký počet), odborné hodnotenie, vydanie rozhodnutí o schválení/neschválení a uzatvorenie zmlúv.

Preto je možné očakávať, že realizácia projektov začne najskôr začiatkom roka (január/február) 2022. V rámci prípravy zmluvy bude začiatok aktivít samozrejme zreálnený podľa aktuálneho času.

1. **Obec má schválenú územnoplánovaciu dokumentáciu z roku 1992, ktorá bola odvtedy viackrát dodatkovaná. Je potrebné predložiť všetky uznesenia t.j. k základnému dokumentu a ku všetkým jeho dodatkom?**

V zmysle popisu prílohy č. 3 ŽoNFP uvedeného v Zozname povinných príloh je potrebné predložiť cez ITMS2014+ sken originálu alebo úradne osvedčenej kópie uznesenia zastupiteľstva (výpis z uznesenia) o schválení programu rozvoja obce a príslušnej územnoplánovacej dokumentácie, vrátane ich prípadných dodatkov.

V prípade viacerých dodatkov postačuje predloženie základného uznesenia o schválení dokumentu a uznesenie k jeho poslednému dodatku. Samozrejme v prípade, že máte uvedené dokumenty zverejnené na webovom sídle obce, je možné vložiť funkčný link na predmetné dokumenty do časti 7.1 formulára ŽoNFP (Popis východiskovej situácie), kde si SO overí ich existenciu.

1. **Akým spôsobom má prebiehať výber MOPS? Je potrebné mať vo výberovej komisii aj zástupcu Policajného zboru SR?**

Výber MOPS je plne v kompetencii obce v zmysle podmienok uvedených v prílohe č. 4 výzvy. Odporúčame zároveň na výberové konania prizývať zástupcov Policajného zberu SR prostredníctvom kontaktovania riaditeľov Krajských riaditeľstiev PZ SR.

1. **Môžeme z členov MOPS určiť osobu, ktorá bude mať príplatok za ich koordináciu?**

Áno, riešením je buď zamestnanie koordinátora a hradenie jeho výdavkov z paušálnej sadzby alebo určenie vybraného člena MOPS a nad rámec jeho jednotkovej mzdy hradenie príplatku z paušálnej sadzby.

1. **Kedy je plánovaná uzávierka 2. hodnotiaceho kola?**

Bude určená na základe stavu predložených ŽoNFP ako aj počtu ŽoNFP, ktoré obce nestihnú predložiť v 1. kole. Určite však odporúčame z hľadiska dĺžky schvaľovacieho procesu predložiť všetky ŽoNFP už v 1. kole.

1. **Do rozpočtu sa berie suma celkovej ceny práce t.j. za rok 2021 - 840,73 €?**

Áno, mzda za rok 2021 sa do rozpočtu berie len za výdavky na rok 2021. V prípade, že je realizácia projektu v roku 2022, či 2023, žiadateľ uvedie do rozpočtu predpokladanú minimálnu mzdu na príslušný rok z prílohy č. 4 výzvy.

1. **Ako sa dokladuje aktuálny počet MRK?**

Štatutár obce v žiadosti o NFP uvádza aktuálny počet MRK a čestne prehlasuje pravdivosť údajov.Definícia MRK:*Koncentrácie Rómov, ktoré patria medzi najohrozenejšie skupiny obyvateľstva, trpiace vysokou mierou deprivácie a sociálnej exklúzie (ekonomické vylúčenie, priestorové vylúčenie, kultúrne vylúčenie, symbolické vylúčenie, politické vylúčenie) ako aj silnou sociálnou závislosťou na štáte, charakteristické tiež osobitnou tradíciou života a inými špecifickými faktormi tohto etnika.*

Z uvedeného vyplýva, že je potrebné príslušnosť detí k MRK posudzovať na základe skupinových charakteristík uvedenej komunity. Pre SO je kľúčovým referenčným a porovnávacím dokumentom pre určenie počtu MRK Atlas rómskych komunít 2019.

1. **Ako preukazuje uchádzač o zamestnanie v MOPS, že nebol trestaný? Koľko rokov späť nemôže byť trestaný?**

Je potrebné splniť minimálnu požiadavku definovanú v prílohe č. 4 aktuálnym výpisom z registra trestov, ktorý si prijímateľ eviduje u seba (neposiela na SO) v rámci personálnej evidencie k zamestnancom.

1. **Je nutné nakupovať základné minimálne vybavenie MOPS, ak z realizácie pôvodného projektu MOPS všetko máme zabezpečené?**

Nie. Aj preto bolo stanovené v aktuálnej výzve nižšie % paušálnych výdavkov oproti predchádzajúcej výzve (zo 40% na 20%).

1. **Podmienky k výberovému konaniu budú stanovené spoločne zo strany SO?**

Nie, obce vykonajú výberové konanie v zmysle svojich interných predpisov a v súlade s relevantnými zásadami platnými pre verejnú správu.

1. **Harmonogram si nastavíme od 1.7.2021 na 15 mesiacov, ale od októbra 2021 do januára 2022 by bola pauza v realizovaní aktivít MOPS, tzn. aj zmluvy zamestnancov by boli tak nastavené. Môžeme mať vo vykonávaní MOPS takúto pauzu?**

Odpoveď:

**V prípade, ak realizácia hlavných aktivít začne pred predložením ŽoNFP alebo pred uzatvorením Zmluvy o NFP** (v zmysle podmienky poskytnutia príspevku č. 21 výzvy je spätná oprávnenosť výdavkov umožnená od 1.6.2021), žiadateľ **môže v období do uzatvorenia Zmluvy o NFP prerušiť poskytovanie služby MOPS** (napr. z dôvodu nedostatku finančných prostriedkov zo strany obce), pričom **takéto prerušenie sa nezapočítava do maximálnej dĺžky realizácie projektu** (15 mesiacov) v zmysle podmienky poskytnutia príspevku č. 17 výzvy.

**Zdôvodnenie, prečo dochádza k prerušeniu činnosti MOPS uvedie žiadateľ vo formulári ŽoNFP najmä v časti 7.2.**

***Modelová situácia:***

*Žiadateľ/obec bude poskytovať MOPS z vlastných zdrojov od 1.7.2021 do 30.09.2021, následne teda ukončí pracovné zmluvy členov MOPS. Do termínu uzatvorenia Zmluvy o NFP nebude obec poskytovať služby MOPS a v ich poskytovaní bude pokračovať v rámci schváleného a zazmluvneného projektu (napr. od 1.2.2022).*

*V zmysle uvedeného vyššie si žiadateľ nastaví projekt a harmonogram realizácie hlavných aktivít (HA) tak, že* ***začiatok HA bude 1.7.2021****. Obdobie od 1.10.021 do 31.1.2022 t.j. obdobie prerušenia činnosti MOPS sa pripočíta k 15 mesiacom (maximálny počet mesiacov v zmysle podmienky č. 17 výzvy) kedy bude obec reálne poskytovať činnosť MOPS, čo znamená, že sa* ***ukončí*** *realizácia HA/nastaví sa harmonogram v termíne do* ***31.1.2022****.* ***Spolu to teda predstavuje a v harmonograme sa nastaví realizácia HA na 19 mesiacov****, z toho* ***15 mesiacov poskytovania MOPS*** *+* ***4 mesiace prerušenia činnosti******MOPS*** *pred uzatvorením Zmluvy o NFP).*

***Je potrebné ešte raz zdôrazniť, že refundovaných bude obci maximálne iba 15 mesiacov, kedy sa bude fyzicky vykonávať činnosť MOPS.***

Osobitne dávame do pozornosti, že pri vzniku/zmene/zániku pracovného pomeru členov MOPS sa žiadateľ/obec riadi príslušnými ustanoveniami Zákonníka práce.

Po uzatvorení Zmluvy o NFP sa plynutie doby realizácie hlavných aktivít spravuje ustanoveniami Zmluvy o NFP, t.j. žiadateľ v postavení prijímateľa po uzatvorení Zmluvy o NFP je povinný postupovať v súlade s právami a povinnosťami vyplývajúcimi zo Zmluvy o NFP.

**49. Je odoslanie ŽoNFP dostačujúce urobiť autorizovanou kvalifikovanou elektronickou pečaťou? Nie je nevyhnutná autorizácia kvalifikovaným elektronickým podpisom s mandátnym certifikátom? Žiadosť o NFP sa môže odoslať cez eID (cez občiansky preukaz) alebo aj poštou?**

Podľa prílohy č. 2 výzvy „Príručka pre žiadateľa pre výzvu OPLZ-PO8-2021-1“ (kapitola 3.1),  formulár ŽoNFP musí byť podpísaný kvalifikovaným elektronickým podpisom, kvalifikovaným elektronickým podpisom s mandátnym certifikátom alebo kvalifikovanou elektronickou pečaťou žiadateľa, preto postačuje, ak bude formulár ŽoNFP opatrený kvalifikovanou elektronickou pečaťou. V prípade príloh ŽoNFP, žiadateľ nie je povinný prílohy autorizovať kvalifikovaným elektronickým podpisom, kvalifikovaným elektronickým podpisom s mandátnym certifikátom alebo kvalifikovanou elektronickou pečaťou.

Formulár ŽoNFP sa predkladá poštou len v prípade, ak z technických príčin nie je žiadateľ objektívne schopný predložiť formulár ŽoNFP prostredníctvom e-schránky.

**50. Ako si správne vyložiť podmienku poskytnutia príspevku č. 12? Kto predkladá výpis z registra trestov? Obec ako žiadateľ a aj štatutárny orgán obce?**

Žiadateľ preukazuje splnenie tejto PPP **formou čestného vyhlásenia v rámci formulára ŽoNFP, časť 15. Čestné vyhlásenie**, v ktorom vyhlási, že štatutárny orgán žiadateľa, ani osoba splnomocnená zastupovať žiadateľa v konaní o ŽoNFP neboli právoplatne odsúdené za niektorý z trestných činov uvedených v znení podmienky poskytnutia príspevku.

**Povinnosť** predložiť Prílohu č. 4 ŽoNFP „Údaje na vyžiadanie výpisu z registra trestov“ alebo „Výpis z registra trestov“ je relevantná **iba v prípade**, ak žiadateľ/obec **splnomocní inú osobu** zastupovať žiadateľa v konaní o ŽoNFP, **ktorá nie je zamestnancom tohto žiadateľa/obce**.

**51. Nemusí byť v rámci PPP č. 7 súčasťou znenia uznesenia zastupiteľstva okrem uvedeného minimálneho rozsahu aj text „*súhlas zastupiteľstva so zabezpečením financovania neoprávnených výdavkov, ktoré vzniknú v priebehu realizácie projektu a budú nevyhnutné na dosiahnutie jeho cieľa*“?**

Uvedená textácia môže byť súčasťou znenia uznesenia.

**Ak však bude uznesenie predložené v minimálne definovanom rozsahu v zmysle podmienky č. 7 výzvy, žiadateľ splní uvedenú podmienku.**

V rámci predmetnej podmienky je však zároveň uvedený nasledovný text:

Upozornenie: Počas realizácie projektu **je** **prijímateľ** (bez ohľadu na výšku povinného spolufinancovania projektu) **povinný** zabezpečiť finančné prostriedky v plnej výške jeho spolufinancovania v súlade so Zmluvou o poskytnutí NFP a zároveň **zabezpečiť financovanie prípadných neoprávnených výdavkov**, ktoré vzniknú v priebehu realizácie projektu.

1. **Bude potrebné dokladovať certifikát zo školenia zeleného aspektu?**

Predkladanie certifikátov zo školení členov MOPS k „zelenému aspektu“ nie je výzvou upravené a preto nebude povinne vyžadované, avšak vzhľadom k pracovnej náplni členov MOPS, zohľadňujúcej aj tzv. „zelený aspekt“ je veľmi žiadúce zabezpečenie účasti na školeniach zameraných na túto oblasť.